Les dones del taller 'L'art d'aprendre' confeccionen les sinagües brodades per a les falleres majors de Sagunt i el Camp de Morvedre
11 de març 2022

![](/media/detidm0u/c1_mini_m1_miluna_enaguasfallerasmayores_img_3881.jpg?width=850&height=566.9886363636364)

L'Ajuntament de Sagunt ha presentat este matí les sinagües que regalarà a les falleres majors de Sagunt i el Camp de Morvedre, que han estat confeccionades per les dones del programa _L'art d'aprendre_. Este programa del departament de Serveis Socials, que ha portat avant l'Associació Mil.una, està dirigit a dones compromeses en la cerca d'ocupació i l'autoocupació. Esta iniciativa en la qual han participat 10 dones, va per la tercera edició i ha tingut dos línies de treball: indumentària valenciana i roba de nadó. Este projecte d'acompanyament en la inserció sociolaboral per a dones ha estat finançat per l'Ajuntament de Sagunt i subvencionat per la Conselleria d'Igualtat i Polítiques Inclusives.

Algunes de les alumnes del taller, acompanyades per la professora i dos educadores socials, han visitat este matí el Consistori per a fer lliurament de les sinagües brodades a mà que se'ls havia encomanat. Este encàrrec es deu al fet que l'Ajuntament de Sagunt, amb motiu de la festivitat de les Falles, ha volgut obsequiar amb dos sinagües confeccionades a mà tant a la Fallera Major com a la Fallera Major Infantil.

L'alcalde de Sagunt, Darío Moreno, ha mostrat la seua satisfacció per esta iniciativa: **«És un projecte preciós, que és un referent en el nostre municipi a tots els nivells. A més a més, demostra que es fan peces d'altíssima qualitat i en temps rècord»**.

El delegat de Serveis Socials, Alejandro Sotoca, ha felicitat a les participants en el taller i a les representants de Mil.una: **«Enhorabona. Heu fet un treball excepcional, estic orgullós d'esta associació que tant fa per les dones del nostre municipi»**.

Per a finalitzar, la delegada de Festes i Cultura Popular, Asun Moll, ha recordat que el seu paper ha sigut de mediadora i ha destacat també el paper de Mil.una i el de les alumnes del taller: **«Heu fet una gran faena i teniu molt de futur. Hui heu d'estar pletòriques perquè heu fet un treball artísticament preciós»**.

*   [](http://www.facebook.com/sharer.php?u=https://aytosagunto.es/va/actualitat/projecte-mil-una-sinagues-falleres-majors-sagunt-2022-03-11/ "Facebook")
*   [](http://twitter.com/share?url=https://aytosagunto.es/va/actualitat/projecte-mil-una-sinagues-falleres-majors-sagunt-2022-03-11/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/projecte-mil-una-sinagues-falleres-majors-sagunt-2022-03-11/ "Linked In")
*   [](mailto:?body=https://aytosagunto.es/va/actualitat/projecte-mil-una-sinagues-falleres-majors-sagunt-2022-03-11/)